Na temelju članka 10. Pokrajinske skupštinske odluke o dodjeli proračunskih sredstava za financiranje i sufinanciranje programskih aktivnosti i projekata u području osnovnog i srednjeg obrazovanja i odgoja i učeničkog standarda u Autonomnoj Pokrajini Vojvodini („Službeni list APV“, broj: 14/15 i 10/17) i članka 16. stavka 2. Pokrajinske skupštinske odluke o pokrajinskoj upravi („Službeni list APV”, broj 37/14, 54/14 – dr. odluka, 37/16, 29/2017, 24/2019, 66/2020 i 38/2021) pokrajinski tajnik za obrazovanje, propise, upravu i nacionalne manjine – nacionalne zajednice, d o n o s i

PRAVILNIK

O DODJELI PRORAČUNSKIH SREDSTAVA POKRAJINSKOG TAJNIŠTVA ZA OBRAZOVANJE, PROPISE, UPRAVU I NACIONALNE MANJINE – NACIONALNE ZAJEDNICE ZA FINANCIRANJE I SUFINANCIRANJE MODERNIZACIJE INFRASTRUKTURE PREDŠKOLSKIH USTANOVA NA TERITORIJU AP VOJVODINE

Članak 1.

Ovim Pravilnikom se uređuju način, uvjeti i kriteriji dodjele proračunskih sredstava jedinicama lokalne samouprave na teritoriju AP Vojvodine za financiranje i sufinanciranje modernizacije infrastrukture predškolskih ustanova na teritoriju AP Vojvodine sukladno aproprijacijama odobrenima Odlukom o proračunu Autonomne Pokrajine Vojvodine u okviru posebnog razdjela Pokrajinskog tajništva za obrazovanje, propise, upravu i nacionalne manjine – nacionalne zajednice (u daljnjem tekstu: Tajništvo).

Pod modernizacijom infrastrukture predškolskih ustanova na teritoriju AP Vojvodine, u smislu ovog Pravilnika, podrazumijeva se izgradnja i dogradnja, rekonstrukcija, adaptacija, sanacija, investicijsko održavanje objekata, tekuće održavanje zgrada i objekata, pribavljanje tehničke dokumentacije i nabava opreme.

Članak 2.

Pravo na dodjelu sredstava za namjene iz članka 1. imaju jedinice lokalne samouprave na teritoriju AP Vojvodine.

**Članak 3.**

Dodjela sredstava za financiranje i sufinanciranje za namjene iz članka 1. obavlja se putem natječaja koji Tajništvo raspisuje najmanje jednom godišnje, sukladno financijskom planu Tajništva.

Natječaj se može raspisati za određenu namjenu, više namjena ili sve namjene iz članka 1. stavka 2., što se utvrđuje natječajem.

Natječaj sadrži podatke o nazivu akta na temelju kojeg se raspisuje natječaj, visinu ukupnih sredstava predviđenih za dodjelu po natječaju, o tome tko se može prijaviti na natječaj i za koje namjene, kriterije po kojima će se rangirati prijave na natječaj, način i rok za podnošenje prijava na natječaj, kao i drugu dokumentaciju kojom se dokazuje ispunjenost uvjeta i kriterija za podnošenje prijave na natječaj.

Članak 4.

Natječaj se objavljuje na službenoj mrežnoj stranici Tajništva, u „Službenom listu Autonomne Pokrajine Vojvodine“ i u jednom od javnih glasila koje pokriva cijeli teritorij AP Vojvodine.

Natječaj se može objaviti i na jezicima nacionalnih manjina – nacionalnih zajednica koji su u službenoj uporabi u radu tijela AP Vojvodine.

Članak 5.

Prijava na natječaj podnosi se na jedinstvenom obrascu koji se objavljuje na mrežnoj stranici Tajništva, u roku koji po pravilu ne može biti kraći od 15 dana od dana objave natječaja.

Tajništvo zadržava pravo od podnositelja prijave, prema potrebi, zatražiti dodatnu dokumentaciju i informacije.

**Članak 6.**

Pokrajinski tajnik nadležan za poslove obrazovanja (u daljnjem tekstu: pokrajinski tajnik) formira Povjerenstvo za provedbu natječaja (u daljnjem tekstu: Povjerenstvo).

Članovi Povjerenstva dužni su potpisati izjavu da nemaju privatni interes u vezi s radom i odlučivanjem Povjerenstva, odnosno provedbom natječaja (izjava o nepostojanju sukoba interesa).

Sukob interesa postoji ako su član Povjerenstva ili članovi njegove obitelji (bračni ili izvanbračni drug, dijete ili roditelj) zaposlenici ili članovi tijela korisnika koji sudjeluje na natječaju ili bilo kojeg drugog pravnog subjekta povezanog na bilo koji način s tim korisnikom, ili u odnosu na te korisnike ima bilo koji materijalni ili nematerijalni interes, suprotan javnom interesu i to u slučajevima obiteljske povezanosti, ekonomskih interesa ili drugog zajedničkog interesa.

Član Povjerenstva potpisuje izjavu prije poduzimanja prve radnje u vezi s natječajem.

U slučaju spoznaje da se nalazi u sukobu interesa, član Povjerenstva je dužan o tome odmah obavijestiti ostale članove Povjerenstva i izuzeti se iz daljnjeg rada Povjerenstva. O rješavanju sukoba interesa Tajništvo odlučuje u svakom slučaju posebno, a kada utvrdi sukob interesa, imenovat će u Povjerenstvo novog člana kao zamjenu.

Povjerenstvo razmatra podnesene prijave na natječaj.

Povjerenstvo utvrđuje ispunjenost propisanih uvjeta na natječaju.

Nakon razmatranja podnesenih prijava na natječaj, Povjerenstvo sastavlja prijedlog raspodjele sredstava i dostavlja ga pokrajinskom tajniku.

Članak 7.

Povjerenstvo neće razmatrati:

* nepotpune prijave;
* nepravodobne prijave (prijave poslane nakon roka koji je označen kao posljednji dan natječaja);
* nedopuštene prijave (prijave podnesene od strane neovlaštenih osoba i subjekata koji nisu predviđeni natječajem);
* prijave koje se ne odnose na natječajem predviđene namjene;
* prijave korisnika koji u prethodnoj kalendarskoj godini nisu opravdali sredstva dodijeljena iz proračuna Autonomne Pokrajine Vojvodine kroz financijska i narativna izvješća.

Članak 8.

Kriteriji za ocjenu prijava su:

1. Značaj realizacije projekta u odnosu na sigurnost djece, odgojitelja i zaposlenika koji koriste objekte
2. Značaj realizacije projekta u odnosu na osiguravanje kvalitetnih uvjeta za boravak i odgojno-obrazovni rad
3. Financijska opravdanost projekta
4. Održivost projekta
5. Aktivnosti koje su poduzete u cilju realizacije projekta
6. Osigurani izvori sredstava za realizaciju projekta

Članak 9.

Pokrajinski tajnik razmatra prijedlog Povjerenstva i odlučuje o raspodjeli sredstava korisnicima rješenjem.

U rješenju iz stavka 1. ovog članka navode se podnositelji prijava kojima su odobrena sredstva (u daljnjem tekstu: korisnik) i namjena odobrenih sredstava.

Rješenje iz stavka 1. ovog članka je konačno.

Rezultati natječaja se objavljuju na mrežnoj stranici Tajništva.

Članak 10.

Obvezu dodjele sredstava Tajništvo preuzima na temelju ugovora, u smislu zakona kojim se uređuje proračunski sustav.

Članak 11.

Korisnik je dužan dodijeljena sredstva koristiti namjenski i zakonito, a neutrošena sredstva vratiti u proračun AP Vojvodine.

Korisnik je u obvezi podnijeti izvješće o korištenju sredstava, najkasnije u roku od 15 (petnaest) dana od utvrđenog roka za realizaciju namjene, za koju su sredstva dodijeljena, s pripadajućom dokumentacijom koju su ovjerile odgovorne osobe.

Korisnik je u obvezi dobivena sredstva vratiti u proračun AP Vojvodine, ukoliko se utvrdi da se sredstva ne koriste za realizaciju namjene za koju su dodijeljena.

U slučaju sumnje da dodijeljena sredstva u pojedinim slučajevima nisu namjenski korištena, Tajništvo će pokrenuti postupak pred nadležnom proračunskom inspekcijom, radi kontrole namjenskog i zakonitog korištenja sredstava.

Članak 12.

Danom stupanja na snagu ovog Pravilnika prestaje vrijediti Pravilnik o dodjeli proračunskih sredstava Pokrajinskog tajništva za obrazovanje, propise, upravu i nacionalne manjine – nacionalne zajednice za financiranje i sufinanciranje modernizacije infrastrukture predškolskih ustanova na teritoriju Autonomne Pokrajine Vojvodine („Sl. list AP Vojvodine“, broj: 14/17)

Članak 13.

Ovaj Pravilnik stupa na snagu danom objave u „Službenom listu Autonomne Pokrajine Vojvodine“, a bit će postavljen i na službenoj mrežnoj stranici Pokrajinskog tajništva za obrazovanje, propise, upravu i nacionalne manjine nacionalne zajednice.

Klasa: 128-454-7/2023-04

Novi Sad, 13. veljače 2023. godine

POKRAJINSKI TAJNIK

Zsolt Szakállas